Document ID: /fineweb-2-swissfilter-quality_10-filterrobots/filtered/00058.jsonl.gz/30

1973: Κορυφώνεται στην Αθήνα η εξέγερση του Πολυτεχνείου, η δυναμικότερη εκδήλωση της αντίστασης εναντίον της Χούντας των Συνταγματαρχών. Είχε προηγηθεί η κατάληψη του κτιρίου του Πολυτεχνείου από φοιτητές και σπουδαστές στις 14 Νοεμβρίου. Η εξέγερση του Πολυτεχνείου, που συνέβαλε καθοριστικά στην απονομιμοποίηση και την κατάρρευση τελικά του δικτατορικού καθεστώτος, κατέληξε σε αιματοχυσία, όταν το καθεστώς διέταξε την καταστολή της. Τα ξημερώματα της 17ης Νοεμβρίου 1973 ένα από τα άρματα μάχης που είχαν παραταχθεί έξω από το κτίριο του Πολυτεχνείου γκρέμισε την κεντρική πύλη, ενώ ακολούθησε επίθεση των αστυνομικών δυνάμεων στους γύρω από το Πολυτεχνείο δρόμους. Κορυφαία εκδήλωση του αντιδικτατορικού φοιτητικού κινήματος, η εξέγερση του Πολυτεχνείου θεωρείται ότι επέσπευσε το πραξικόπημα του ταξίαρχου Δημητρίου Ιωαννίδη, το οποίο έβαλε οριστικό τέλος στη πείραμα της "φιλελευθεροποίησης" του χουντικού καθεστώτος.